kardosdrur/scandi-wiki huggingface dataset:
Robert Mitchum

Robert Charles Durman Mitchum (født 6. august 1917, død 1. juli 1997) var en amerikansk skuespiller og sanger. Han er mest husket for sine roller i flere store film i film noir-genren og betragtes som foregangsmand til den almindelige udbredelse af anti-helte film i løbet af 1950'erne og 1960'erne.

Opvækst og karriere 

Han blev født i Bridgeport, Connecticut. Han blev faderløs allerede, da han var 18 måneder, da hans far blev knust til døde under en skibsværftsulykke. Robert havde en rodløs barndom og endte tit i ballade, og derfor blev han som 12-årig sendt til Felton, Delaware for at bo hos sine bedsteforældre. Her blev han indenfor et år smidt ud af skolen og flyttede et år efter i 1930 ind hos sin ældre søster, Julie (oprindelig Annette) Mitchum, i New Yorks Hell's Kitchen. 

Efter endnu en gang at blive smidt ud af skolen forlod han sin søster og tog derefter rundt i USA og havde en mængde forskellige job bl.a. som grøftegraver, kulminegraver og bokser. Efter en masse ballade og en anholdelse for løsgængeri og efterfølgende straffearbejde, lykkedes det ham at flygte, og han vendte hjem til familien i Delaware.

Her mødte han gang kvinden som han senere giftede sig med, Dorothy Spence, men hurtigt vendte han tilbage på landevejene og tog til Californien. Her boede han igen hos sin søster og snart kom resten af familien Mitchum også dertil. Det var søsteren, Julie, som overbeviste Robert om at begynde i det lokale teater. Her medvirkede han flere gange både foran og bag scenen. 

I 1940 tog han tilbage til Delaware og giftede sig med Dorothy Spence, som han tog med til Californien. Da de fik deres første barn, fik han fast arbejde som maskinoperatør hos flyproducenten Lockheed Aircraft Corporation. Et nervøst sammenbrud fik ham dog på andre tanker, og han begyndte at søge arbejde som skuespiller og statist i film. Han kom med i en serie B-film-westerns og han spillede tit skurk i løbet af 1942 og 1943.

Han fik sit store gennembrud i 1945 som officeren Bill Walker i Krigskorrespondenten. I 1946 blev filmen nomineret til 4 Oscars og Robert blev nomineret til bedste mandlige birolle, men vandt dog ikke. Han blev hurtigt meget populær – den kraftfulde, nonchanlante helt med søvnige øjne, som egentlig skyldtes kronisk søvnløshed og en skade han havde fået som bokser.

Blandt hans mest mindeværdige roller finder er som Jeff Bailey i Out of the Past fra 1947, Harry Powell i Kludedukken (orig. The Night of the Hunter) fra 1955, Max Cady i Cape Fear fra 1962 og samme år som brigadegeneral Norman Cota i storfilmen Den længste dag. I nyere tid havde han stor succes i tv-miniserierne Europa i flammer fra 1983 og efterfølgeren Verden i flammer fra 1988.

Robert Mitchum døde i 1997 som 79 årig af lungekræft og lungeemfysem.

Eksterne henvisninger 
 

 

Skuespillere fra Connecticut
Filmskuespillere fra USA
Tv-skuespillere fra USA
Hollywood Walk of Fame
Jættegryde

En jættegryde er en særlig slags skålformet fordybning i nuværende eller tidligere havbund eller på steder, hvor der er eller har været strømmende vand.

Jættegryder opstår ved, at en løs sten på en stenoverflade bringes i en ensartet bevægelse på det samme sted, indtil den karakteristiske glatte skålfacon fremstår. Stenen kan enten havne i en eksisterende fordybning ved at vandets bevægelser flytter den hen over bunden, til den falder ned i hullet, eller et blødere lag kan borterodere og efterlade en løs blok, der er let nok til at blive bevæget med.

Erosion
Aqua vitae

Aqua vitae er et latinsk udtryk, der betyder "livets vand".
Aqua vitae bruges i Skandinavien som betegnelse for akvavit, idet ordet akvavit er afledt af aqua vitae.

Andre lande har også deres egen "livets vand":

Uisge-beatha er det skotsk gæliske ord for skotsk whisky
Uisce beatha er det oprindelige irske ord for irsk whisky
 Eau-de-vie bruges i Frankrig om brændevin, fremstillet uden for området Cognac.

Latinske vendinger
Spirituosa
Profiljern

Profiljern er en samlebetegnelse for jernelementer, typisk i metermål, der er formet som to eller flere flader, der sidder på hinanden i vinkler, såsom vinkeljern, H-jern, U-profiler og andre lignende sammensætninger. Dette som modsætning til eksempelvis fladjern eller rundjern.

De forskellige profiler har forskellige brugsområder og egenskaber, men grundtanken er, at den ene side i profilen kan afstive den anden, således at strukturen ikke fjedrer eller bøjer for meget. 

Profiljern anvendes primært til bærende konstruktioner i byggeri, biler, vogne og skibe, hvor man tidligere ville have benyttet en massiv træbjælke eller en bjælke af limtræ. Som handelsbetegnelse bruges også profilstål.

Byggematerialer
Statik
Gianna Nannini

Gianna Nannini (født 14. juni 1954 i Siena) er en italiensk sangerinde og musiker.

Hun studerede klaver i Torino og komposition i Milano.

Hendes første hit kom i 1979 med singlen America og albummet California, som slog igennem i flere europæiske lande. I Italen blev hun for alvor berømt i 1984, da hun udgav sit sjette album, Puzzle, som kom på top-10 i Italien, Vesttyskland, Østrig og Schweiz. I 1986 fik hun et hit med Bello e impossibile og opsamlingspladen Maschi e altri fra 1987 solgte over en million eksemplarer. 

I 1990 sang hun fodbold-VM's officielle sang, Un'estate italiana, sammen med Edoardo Bennato. 

Hendes seneste album Grazie udkom i februar 2006, og har opnået en førsteplads på den italienske hitparade med singlen Sei nell'anima.

Diskografi 
 Gianna Nannini (1976)
 Una radura (1978)
 California (1979)
 G.N. (1981)
 Latin Lover (1982)
 Puzzle (1984)
 Tutto Live (1985, live)
 Profumo (1986)
 Maschi e altri (1987)
 Malafemmina (1988)
 Scandalo (1990)
 Giannissima (1991)
 Bomboloni (1996)
 Cuore (1998)
 Aria (2002)
 Perle (2004)
 Grazie (2006)

Familie 
Gianna Nanninis lillebror, Alessandro Nannini, er kendt som Formel 1-kører.

Eksternt link 
 Officiel website

Eksterne henvisninger 

Sangere fra Italien
Mur

Mur eller Muren har flere betydninger:

Mur (væg) – væg i bygning af sten eller mursten. 
Mur (sport) – spilleropstilling foran mål i eksempelvis fodbold.
Muren (løb) – jeg ramte muren, udtryk brugt i forbindelse med maratonløb, når musklernes glykogen-indhold er opbrugt og man løber videre på fedtforbrænding.
MUR (valuta) – ISO 4217 valutakode for den mauritiske rupee. 
Mur (flod) – det tyske navn for floden Mura

Kultur
 Muren (bog) - en novellesamling af Jean-Paul Sartre
 Muren (Valhalla) - bind 14 fra 2007 af Peter Madsens tegneserie Valhalla.
Muren (A Song of Ice and Fire) - en mur af is i George R.R. Martins fantasyserie A Song of Ice and Fire
 Muren (dokumentarfilm) - en dansk dokumentarfilm fra 1985 instrueret af Carl Otto Petersen

Andre almindelige udtryk med mur 
Berlin-muren – mur mellem det forhenværende Øst- og Vesttyskland fra 13. august 1961 til 9. november 1989. 
Den Kinesiske Mur – (den store mur), mur i Kina, bygget under Ming-Dynastiet.
Grædemuren – (klagemuren) sidste rest af det jødiske tempel i Jerusalem.
Hadrians mur – mur bygget af de gamle romere, omkring år 122, beliggende mellem England og Skotland.

Desuden bruges mur i overført betydning, blandt andet:
Som at løbe panden mod en mur om det at folk afviser ens forslag uden diskussion og uden man får mulighed for at "trænge ind" og påvirke folk.
Bjælke

En bjælke er en tyk bærende enhed af træ, stål eller armeret beton, der typisk bruges i byggeri af huse og skibe.

Tidligere brugtes kun træbjælker, der oftest var hele træstammer, hvor man eventuelt huggede dem til eller afskar skalbrædder for at gøre dem (oftest) firkantede for lettere sammenføjning. Senere opfandtes limtræet, der består af tyndere planker, der limes sammen til tykkere enheder, eventuelt med indbyggede bøjninger. I nyere tid er man i stor stil gået over til bjælker af profiljern i større byggerier.

Træbjælker 
Indenfor tømrerfaget kan bjælker have mange navne alt efter hvor i huset eller på skibet de benyttes, selvom formen oftest er den samme. Eksempelvis bruges ordet bjælke oftest kun om de tværliggende enheder, der ligger fra den ene bærende væg til den anden, mens de bjælker der ligger oven på ydermuren kaldes remmen. Dennes funktion er at holde tværbjælkerne på rette position og at fastholde tagspærene, der er de skråtstillede bjælker der holder tagkonstruktionen. Ofte anvendes der et passende stykke under tagspidsen en vandret liggende (eventuelt tyndere) bjælke til at støtte modstående spær. Denne bjælke kaldes et hanebånd. Bjælker der lægges under gulvet til at fastgøre gulvbrædder på kaldes strøer.

En tilsvarende mængde udtryk for bjælker findes i skibsterminologien.

Betonbjælker 
Betonbjælker anvendes primært til lodrette bærende søjler og som tværliggende bæredele mellem to bærende vægge eller søjler. Tværbjælker laves ofte som spændbeton, hvor armeringen giver et tryk i undersiden af bjælken, hvorfor en forspændt bjælke ofte buer en anelse opad for at mindske nedbøjningen – det er ikke efter samme princip som en hvælving.

Stålbjælker 
Stålbjælker anvendes især til konstruktioner i rent metal, såsom boreplatforme, skibe og master. Også Eiffeltårnet er opført i stålbjælker. Dog anvendes der også en del stålbjælker til tagkonstruktioner, især på industribygninger med fladt tag.

Nedbøjning for stålbjælker er et udtryk for stålets elasticitet. Beregning af nedbøjning for ståbjælker skal foretages af ingeniør eller anerkendt statiker.

Bygningsstål er alle blivende eller bærende stålkonstruktioner. Fra 2014 skal alt bygningsstål CE-mærkes efter gældende standard. Særskilt side er oprettet hos Trafik, Bygge og Boligstyrelsen. Alle virksomheder som vil levere bygningsstål skal være certificeret i DS/EN 1090 for. at de lever op til gældende lovgivning. For at blive godkendt skal virksomheden have et opbygget et kvalitetssystem og deres processer skal kunne certificeret af et godkendt certificerings organ.

Referencer 

Byggematerialer
Statik
Mornington Crescent (spil)

Mornington Crescent er et spil, skabt af Geoffrey Perkins og kendt via BBC-radioprogrammet I'm Sorry I Haven't a Clue (ISIHAC). Spillet er opkaldt efter undergrundsstationen Mornington Crescent og spillet består i at spillerne melder (siger navnene på) stationer i London Underground, og vinderen er den første, der siger "Mornington Crescent". Reglerne er tilsyneladende meget komplicerede.

Spillet er en parodi på komplicerede strategispil og i særdeleshed på kompleksiteten i regler og terminologi i spil som kontraktbridge og skak.

Mornington Crescent er en station på Londons Northern line mellem Euston og Camden Town på Charing Cross-grenen. Hvis man rejser mellem de samme to stationer på Bank-grenen af Northern line, er stationen der imidlertid ikke. Stationen var i øvrigt lukket i en årrække.

Hemmelighedskulturen 
En del af morskaben (og størstedelen af pointen) ved spillet er at lade som om der er regler. Der hentydes til en regelbog, antagelig fremstillet af the International Mornington Crescent Society (IMCS).

Blandt Mornington Crescent-fans er det nærmest tabu at indrømme at reglerne er frit opfundne..

Eksterne links 
A list of variations
 The York Encyclopædia Morningtonia
 Encyclopaedia Morningtonia (wiki)

Spil og lege
Lengsholm

Lengsholm er en proprietærgård i Lendum Sogn, Horns Herred, Hjørring Amt, Sindal Kommune. Gården er på 190 hektar.

Historie

Lengsholm er en gammel hovedgård, der forekommer i historien omkring midten af det 15. århundrede, da den tilhørte slægten Vognsen. Derefter kom Lengsholm ved giftermål til slægten Rodsteen, hvoraf Ida Rodsteen i begyndelsen af det 18. århundrede bragte gården til sin mand Jørgen Bille, der døde i 1736, hvorefter Lengsholm overgik til svigersønnen greve Schack Vittinghof Holck, efter hvem den arvedes af sønnen grev B. G. Holck, som i 1784 solgte med 42 tdr. hartkorn hovedgårdsjord, 12 tdr. tiendehartkorn samt 201 tdr. hartkorn bøndergods til P. Thodberg. Denne solgte ni år senere gården til major von Penick, som i 1803 solgte Lengsholm til N. Hillerup og A. H. Rasmussen. 
Disse frasolgte det meste af godset, hvorved gården mistede sine hovedgårdsrettigheder.
Af senere ejere kan nævnes brødrene Schack og Lebrecht Eyber, J. F. Kæhler og J. Fr. Hartz. I årene før og efter verdenskrigen var Lengsholm en del i handelen, og vekslende ejer frasolgte dele af jordtilliggendet. I 1922 købtes Lengsholm af proprietær Poul Jørgensen, hvis søn, Knud Jørgensen, overtog gården i 1965. Da Knud Jørgensen døde i 2001, overtog dennes søn, Per Jørgensen, gården. 

Hovedbygningen, der ligger syd for have og park, er opført i 1883. Den er af grundmur, bygget i et stokværk med gennemgående frontispice og tag af tegl.

Ejere af Lengsholm

  
 (1465-1471) Jens Stennshede Vognsen
 (1471-1475) Morten Nielsen Vognsen
 (1475-1486) Mourids Nielsen Gyldenstierne / Las Bratze / Mikkel Lauridsen
 (1486-1504) Mourids Nielsen Gyldenstierne / Las Bratze
 (1504-1506) Sophie Nielsdatter Vognsen
 (1506-1532) Markor Jensen Rodsteen nr. 1
 (1532-1581) Jens Markorsen Rodsteen
 (1581) Lisbet Knudsdatter Bille
 (1581-1598) Markor Jensen Rodsteen nr. 2
 (1598-1648) Knud Markorsen Rodsteen
 (1648-1662) Else Jacobsdatter Vind
 (1662-1679) Jens Knudsen Rodsteen
 (1679-1680) Else Jacobsdatter Vind
 (1680-1685) Else Cathrine Markorsdatter Rodsteen
 (1685-1708) Kirsten Beck / Ove Budde
 (1708-1719) Kirsten Beck
 (1719-1725) Ida Frederiksdatter Rodsteen
 (1725-1733) Jørgen Bille
 (1733) Christine Birgitte Jørgensdatter Bille
 (1733-1776) Schack Vietinghof Holck
 (1776-1784) Burchard Georg Holck
 (1784-1793) Peder Thodberg
 (1793-1800) Johan Gottlieb von Penick
 (1800-1804) Niels Frederik Hillerup / Arent Hassel Rasmussen
 (1804) Arent Hassel Rasmussen
 (1804-1830) Knud Bolwig
 (1830-1835) Christian Severin Brønnum
 (1835-1845) Schack Eyber / Lebrecht Eyber
 (1845-1885) Johan Ferdinand Kæhler
 (1885-1894) Johan Ferdinand Hartz
 (1894-1907) J.P. Sørensen
 (1907) N. Holm-Jensen
 (1907) C.E. Møller
 (1907-1909) H. Riis-Hansen
 (1909) R. Stahlhut
 (1909-1910) Niels Andersen
 (1910-1914) A. Andersen Kjeldal
 (1914-1917) Forskellige ejere
 (1917-1918) Trudegård / E. Nielsen
 (1918) Konsortium
 (1918-1919) Christian Møller
 (1919) J. Tang
 (1919-1920) Valdemar Jensen
 (1920-1921) Christian Møller
 (1921-1922) Vrå Bank
 (1922-1965) Poul Jørgensen
 (1965-2001) Knud A. Jørgensen
 (2001-) Per Worsøe Jørgensen

Herregårde i Hjørring Kommune
Herregårde i Hjørring Amt
Metermål

Metermål anvendes til metervarer, der er varer som produceres i meget lange enheder, hvor det forventes at køber bestiller hvor langt et stykke der ønskes, hvor efter produktet klippes, skæres eller brækkes i den ønskede længde. Dette i modsætning til varer der sælges i standardlængde fra fabrikken, hvor kunden køber et antal enheder der tilsammen har den rette længde.

Begrebet kendes især fra tekstil, hvor en branchevittighed går på hvordan man opmåler elastik i metermål, da folk trækker forskelligt i elastikken.

Metermål anvendes også ved salg af ledning, gulvtæpper, kæder, reb, snor og andet, samt til en vis grad ved stålprodukter som tinderstål, profiljern, rør og andet, hvor der dog er en naturlig maksimalgrænse af transporthensyn.

Måleenheder
Ryg

Ryg bruges om flere ting:

Ryg (anatomi) – anatomisk bagside på dyr og mennesker. 
Højderyg – geografisk udtryk. 
Undersøisk bjergkæde
Heart of Evil

Heart of Evil er en modifikation af det succesfulde computerspil, Half-Life. Spillet foregår under Vietnamkrigen i 1969. Det tager udgangspunkt i filmen Dommedag nu (Apocalypse Now), og følger i store stræk historien fra denne. En del elementer fra spillet og filmen Resident Evil er desuden tilføjet i form af bl.a zombier. Samtidig også det største sidespring fra den oprindelige historie i Dommedag nu

Historie 
Som spiller overtager man rollen som Captain Percy Freeman, en officer fra Special Forces, der er blevet udvalg til at myrde en mand ved navn Kaptajn Kurtz. Kaptajn Kurtz befinder sig langt inde i den vietnamesiske jungle. Hurtigt opdager man at noget er helt galt. Tingene tager en drejning til det værre, efter at ens mission er startet. Højtstående ledere ønsker af ukendte årsager én død, samtidig med at man til ens skræk opdager at nogen har vækket en ukendt race til live, i form af zombier og mutanter. Udøde væsener som dræber alt og alle på deres vej gennem junglen. Fanget mellem Vietcong, zombie-lignende væsener, og senere den amerikanske hær, begynder en kamp for overlevelse. Samtidig med at ens mission skal fuldføres.

Ekstern henvisning
Officiel hjemmeside 

Half-Life
Lenins mausoleum

Lenins mausoleum ligger ved den Røde Plads i Moskva, Rusland. Det er et mausoleum som tjener som det sidste hvilested for Vladimir Lenin. Hans balsamerede krop har ligget til offentlig fremvisning siden 1924, det år han døde. Aleksej Sjtjusevs () lille men monumentale granitstruktur indeholder elementer fra de antikke mausoleer som Djoserpyramiden og Cyrus den stores grav. 

Lenins lig blev midlertidigt fjernet i oktober 1941 under 2. verdenskrig og evakueret til Tjumen, da det så ud som om Moskva var i overhængende fare for at blive erobret af de invaderende tyske tropper. Efter krigen blev hans lig lagt tilbage i graven og der blev åbnet for offentlig adgang igen.

Josef Stalins balsamerede lig havde en plads ved siden af Lenin fra hans død 1953 indtil den 31. oktober 1961, da Stalin blev fjernet og begravet udenfor Kremls mure som en del af af-staliniseringen efter hans død. 

Boris Jeltsin, med støtte fra den russiske ortodokse kirke, havde planer om at lukke graven og begrave Lenin, men det lykkedes ikke at gennemføre det.

Balsameringen og den offentlige adgang inspirerede til lignende grave for Mao Zedong og Ho Chi Minh, selv om det stred imod deres specifikke ønske.

Kreml og den Røde Plads i Moskva
Bygninger, konstruktioner og anlæg i Moskva
Monumenter
Otto von Guericke

Otto von Guericke (oprindeligt stavet Gericke) (20. november 1602 – 11. maj 1686) var en tysk opfinder, fysiker og politiker. Hans største opdagelse var eksistensen af vakuum. 
I 1650 demonstrerede han en luftpumpe, men han kendes dog især for sin demonstration for rigsdagen i Regensburg fire år senere, hvor han brugte pumpen til at tømme to sammensatte halvkugler, de såkaldte magdeburgske halvkugler, for luft, hvorefter det ydre tryk holdt dem så fast sammen, at der skulle 16 heste til at trække dem fra hinanden.

Eksterne henvisninger 

 

Opfindere fra Tyskland
Fysikere fra Tyskland
Walhalla
Alandia

Alandia er et gammelt navn for Ålandsøerne, og mange virksomheder på Åland har derfor ordet Alandia i deres navn. Det gælder feks. Bonnier Alandia.

Ålandsøerne
Inigo Jones

Inigo Jones (15. juli 1573 – 21. juni 1652) var en engelsk arkitekt, maler og teaterdekoratør. Han regnes for én af de første engelske betydningsfulde arkitekter og han var blandt de første englændere, der studerede arkitektur i Italien. Han revolutionerede englændernes forestillinger om, hvordan en bygning skal se ud, ved at indføre den italienske Palladio-stil i det engelske gadebillede. Til hans kendeste bygningsværker hører The Banqueting Hall (1619-1622) i Whitehall, London, St. James' Palace (1623-1627) og Queen's House ved Greenwich Palace, der stod færdigt i 1635.

Eksterne henvisninger 

Arkitekter fra England
Renæssancearkitekter
Viggo Rivad

Viggo Reinholdt Rivad (født 3. juli 1922, død 8. februar 2016) var en dansk fotograf og forfatter, som fotografisk mest beskæftigede sig med socialrealistiske emner, altid i sort-hvid opsætning, medens forfatterskabet mest var baseret på fotoreportager.

I starten af sin fotografiske karriere tog han billeder af alt, men han fattede interesse for de dårligst stillede i samfundet, hvilket medførte at han koncentrerede sig om socialrealistiske emner. Han opholdt sig i lang tid på Kofoeds Skole i København, for at skildre arbejdet på skolen for de dårligt stillede, som opholdt sig her.

Rivad modtog som den første fotograf Statens Kunstfonds treårige arbejdslegat, en anerkendelse af fotografiet som kunstart.

Han var i 2004 den første modtager af Fogtdals Fotografpriser. 

Den 4. oktober 2008 udkom bogen Fotografen Viggo Rivad fra Forlaget BIOS. Bogen er skrevet af fotograf-kollegaen Carlo Pedersen, og handler om Rivads liv. Bogen er primært en fotobog, men indeholder også mange biografiske anekdoter om Rivad.

Rivad døde den 8. februar 2016 i en alder af 93 år.

Hæder 
 1950'erne-1960'erne, talrige præmier i fotokonkurrencer.
 1964-1965, bronzemedalje verdensudstillingen, New York.
 1974, Statens Kunstfond  (det 3-årige stipendium).
 1976, æresmedlem Selskabet for Dansk Fotografi.
 1981, Henry Heerup.
 1984, LO's Kulturpris.
 1984 Thorvald Bindesbøll Medaljen.
 1984, 1995 Statens Kunstfond.  
 2004, Fogtdals Fotografpriser.

Bibliografi 
 101 danske billedkunstnere – et portrætgalleri af fremtrædende danske malere, billedhuggere, grafikere og fotografer.
 Vennerne i Aswan – nogle af de mennesker som forfatteren mødte og fotograferede.
 Set – egne fotografier fra 1948-1994.
 Amra – en nubisk kvinde – en fotosuite om den 30-årige Amra, og hendes liv i en nubisk familie.
 Kærlighed – billedværk der skildrer kærlighedens mangfoldige sider.

Referencer

Eksterne henvisninger 
 
 

Fotografer fra Danmark
Faglitterære forfattere fra Danmark
Personer fra København
Dansksprogede forfattere fra Danmark
Personer i Kraks Blå Bog (afdøde)
Lagdeling

Lagdeling eller stratifikation har flere betydninger eller specialiseringer:
 Stratifikation (social)
 Stratifikation (vand)
 Stratifikation (meteorologi)
 Stratifikation (geologi)
 Stratifikation (histologi)
 Stratifikation (arkæologi)
 Stratifikation (matematik)
 Stratifikation (musik)
 Stratifikation (botanik)

Se også 
 Partition
Jauza

Jauza (, ) er en biflod til Moskvafloden og er med sine 48 km den næstlængste flod i byen Moskva.

Jauzafloden udspringer i sumpene nordøst for byen og munder ud i Moskvafloden i det historiske centrum af byen nær Kotelnitscheskaja Nabereschnaja.

I Moskvas byområde krydses Jauza af 21 vejbroer, fem togbroer, en sporvognsbro, to metrobroer, en række broer til gående trakfik samt den historiske Rostokino Akvædukt.

Referencer

Eksterne henvisninger 

Floder i Moskva oblast
Spøgelsesbilist

En spøgelsesbilist er en bilist, der kører imod kørselsretningen på motorvejen – enten fordi bilisten er kørt på motorvejen ad en frakørsel eller fordi bilisten har vendt bilen på motorvejen. Spøgelsesbilister er til stor fare for dem selv og deres medtrafikanter, specielt hvis de ikke er klar over, at de kører mod kørselsretningen.

Vejdirektoratet registrerede i 2008 192 spøgelsesbilister på de danske veje.

Eksterne henvisninger 

Færdselslovsovertrædelser
Moskvas statsuniversitet

Moskvas statsuniversitet eller M. V. Lomonosov Moskva statsuniversitet (russisk: Московский государственный университет имени М. В. Ломоносова, ofte forkortet МГУ, MSU, MGU) er et offentligt forskningsuniversitet i Moskva. Det er det største og et af de ældste universiteter i Rusland, grundlagt den 23. januar (12. januar efter den julianske kalender) 1755 af Mikhail Lomonosov. I sovjettiden blev universitetet i 1940 opkaldt efter Lomonosov og givet navnet Lomonosov Universitet.

MGU har 15 forskningsinstitutter, 43 fakulteter og mere end 300 afdelinger. Universitetet har mere end 36.000 studerende og ca 4.000 aspirantstuderende. MGU huser alt i alt omkring 50.000 mennesker. På fakulteterne og forskningscentrene arbejder 4.000 professorer og lærere og omkring 5.000 forskere. Hjælpe- og vedligeholdelsespersoLomonosov Universitynale består af omkring 15.000 mennesker. Siden 1992 har MGU's rektor været doktor Viktor Antonovitj Sadovnitjij.

I henhold til QS World University Rankings for 2019 er universitetet den højest rangerede uddannelsesinstitution i Rusland.

Universitets hovedbygning, tæt ved Spurvebakkerne, er en af de "Syv Søste" i Moskva og var med sine 240 meter indtil 1990 Europas højeste bygning og er fortsat verdens højeste uddannelsesbygning.

Referencer

Eksterne henvisninger 

 Moscow State University – Officiel website 
 MechMath department – Uofficiel website 
 Journalism department  – Uofficiel website 

Statsuniversitet
Universiteter i Rusland